70.

mõistab teravalt hukka Varosha ebaseadusliku osalise taasavamise Famagusta linnas, sest see õõnestab vastastikust usaldust ja seega võimalust alustada Küprose küsimuse tervikliku lahenduse üle uuesti otseseid läbirääkimisi, muutes kohapealse olukorra halvemaks ning süvendades Küprose lõhenemist ja püsivat jagamist; hoiatab Varosha status quo ’s tehtavate mis tahes muudatuste eest, millega rikutaks ÜRO Julgeolekunõukogu resolutsioone; kutsub Türgi valitsust kooskõlas ÜRO Julgeolekunõukogu hiljutise üleskutsega üles seda sammu tühistama ning hoiduma kõigist muudest ühepoolsetest meetmetest, mis võiksid pingeid saarel veelgi suurendada; kutsub Türgit üles tooma oma väed Küproselt välja, andma Varosha piirkonna üle selle seaduslikele elanikele ÜRO administratsiooni ajutise kontrolli all kooskõlas ÜRO Julgeolekunõukogu resolutsiooniga 550 (1984) ja hoiduma tegevusest, mis muudab ebaseaduslike asunduste poliitika kaudu saare demograafilist tasakaalu; kordab oma üleskutset Türgile pühenduda ja aidata kaasa terviklikule lahendusele, mis on kooskõlas ÜRO Julgeolekunõukogu asjakohaste resolutsioonidega, sealhulgas omandi tagastamise ja usupaikade säilitamise kohta; peab kahetsusväärseks, et Türgi kõrgeimad ametivõimud on kiitnud poliitilistel ja natsionalistlikel eesmärkidel heaks kahe riigi kooseksisteerimisel põhineva lahenduse, ning nõuab tungivalt, et Türgi valitsus reageeriks konkreetselt ÜRO peasekretäri üleskutsele läbirääkimisi uuendada; nõuab tungivalt, et osapooled taasalustaksid ÜRO peasekretäri egiidi all võimalikult kiiresti läbirääkimisi Küprose taasühinemise üle, alustades kohast, kus need pooleli jäid, ja tuginedes 2017. aasta Crans-Montana protsessi käigus juba saavutatud kokkulepetele; nõuab, et EL ja selle liikmesriigid täidaksid läbirääkimiste edukal lõpuleviimisel aktiivsemat rolli; väljendab veel kord toetust õiglasele, terviklikule ja kestlikule lahendusele, mis põhineb kahe kogukonna ja kahe tsooni föderatsioonil, mis oleks ühtne juriidiline isik, millel oleks ühtne suveräänsus ja üks kodakondsus ning kus kahe kogukonna vahel valitseks poliitiline võrdsus, nagu on määratletud asjakohastes ÜRO Julgeolekunõukogu resolutsioonides, kooskõlas rahvusvahelise õiguse ja ELi õigustikuga ning järgides põhimõtteid, millel liit rajaneb; on kindlalt veendunud, et konfliktidele on võimalik leida kestlik lahendus üksnes dialoogi, diplomaatia ja läbirääkimiste kaudu hea tahte vaimus ning kooskõlas rahvusvahelise õigusega; on kindlalt veendunud, et Küprose probleemi kestlik lahendamine tooks kasu kõigile piirkonna riikidele; rõhutab, et Küprose probleemi lahendamise järel on vaja ELi õigustikku rakendada kogu saarel, ning Küprose türgi kogukonna demokraatlike jõudude kaasamise tähtsust; tunnustab tähtsat tööd, mida on teinud teadmata kadunud isikutega tegelev kahe kogukonna komisjon nii teadmata kadunud Küprose türklaste kui ka Küprose kreeklaste otsimisel, ning kordab oma heakskiitu asjaolule, et asjakohastele aladele on juba mitu aastat antud parem juurdepääs, kaasa arvatud sõjaväealad; palub Türgil teadmata kadunud isikutega tegelevat komisjoni aidata, andes teavet oma sõjaväearhiividest; peab kahetsusväärseks Türgi jätkuvat keeldumist järgida lennundusõigust ning luua suhtluskanal Türgi ja Küprose Vabariigi lennujuhtimiskeskuste vahel, mille puudumine kätkeb endas reaalseid ohutusriske ja ohte Euroopa reisijatele, nagu on kindlaks teinud Euroopa Lennundusohutusamet ja Rahvusvaheline Lennuettevõtjate Föderatsioon; on seisukohal, et see võiks olla valdkond, kus Türgi võiks tõendada oma pühendumust usaldust suurendavatele meetmetele, ning kutsub Türgit üles tegema koostööd ja rakendama täielikult ELi lennundusõigust; tuletab meelde oma varasemates resolutsioonides väljendatud seisukohta kõigile ELi liikmesriikidele suunatud nõukogu algatuse käivitamise kohta, et peatada relvaeksport Türgisse vastavalt nõukogu ühisele seisukohale 2008/944/ÜVJP;